Sunt un turnător, dar mai bine să îmi fie bine mie

Am făcut-o și pe asta. Sunt un turnător, un trădător sau cum se mai zice.

Ce am făcut? Aflați mai jos povestea pe scurt spusă.

Am doi vecini, unul are iepuri și celălalt o mică fermă de pui. Vecinul cu iepuri este lipit de casa unde stau, iar celălalt cu mica fermă de pui la două case mai departe.

Ziua, cum este cald, nu prea deschid ferestrele și ușile pentru a nu intra căldura prea tare în casă; mai deschid o fereastră sau o ușă unde este umbră. Dar când se lasă seara, deschid multe ferestre și uși pentru a se răcori casa.

Aproape în fiecare seară se simțea un miros urât, foarte neplăcut, și mirosul venea de la acești doi vecini care au iepuri și pui. Am suportat câțiva ani buni, că așa este românul - mai bine suferă decât să spună ceva sau să supere pe cineva.

Am făcut pe băiatul bun, să nu supăr pe nimeni, și în schimb am suferit eu. Încet încep să termin cu acest lucru și mai bine să fiu oaia neagră, dar să fiu eu bine, să îmi meargă bine mie.

Vorba românească: mai bine să moară capra vecinului decât să moară capra mea.

În urmă cu câteva zile am scris un e-mail la Poliția Locală, unde am explicat nemulțumirea mea. Poliția Locală a venit să constate, și ce a făcut nu mai știu. Știu doar că cel puțin un vecin a aflat, dacă nu amândoi, ce am făcut - în mod normal și corect nu ar trebui să afle.

Nu îmi pare rău pentru ce am făcut. Pentru că știu că acum pot deschide fereastra și să aerisesc casa și nu mai intră acel miros urât. Plus că m-am săturat să mă gândesc la alții și la mine nu; de acum am schimbat pagina și încep să mă gândesc la binele meu, vreau să îmi fie bine mie.

Acești doi vecini sigur nu s-au gândit dacă mă deranjează cu mirosul de la iepuri sau pui, dar sunt supărați pe mine că m-am gândit la mine și nu la ei.

Știu că mulți nu o să îmi dați dreptate și că trebuie să mă înțeleg bine cu vecinii, colegii și așa mai departe. Mă înțeleg bine și nu am treabă cu nimeni, nu am avut treabă cu nimeni, chiar dacă eu am avut de pierdut. Dar m-am săturat de acest lucru și este vremea să îmi fie bine mie.