Chat Control revine, cu binecuvântarea EPP

Probabil că știi deja de Chat Control, propunerea Comisiei Europene care ar obliga platformele de mesagerie să scaneze automat toate conversațiile private ale utilizatorilor, inclusiv cele criptate end-to-end, și să raporteze orice conținut suspect direct la poliție. Dacă nu știai, acum știi, și vestea proastă e că subiectul nu a murit, ci dimpotrivă, a revenit cu forță tocmai acum.

Parlamentul European a respins această propunere de două ori, ceea ce în mod normal ar trebui să fie un semnal destul de clar că ideea nu are susținere democratică. Ei bine, nu pentru toată lumea, se pare.

Săptămâna aceasta, Roberta Metsola, președinta Parlamentului European și membră a EPP (European People's Party), a încercat ceva ce activiștii pentru drepturi civile descriu ca o manevră fără precedent: să resusciteze varianta Chat Control 1.0, adică cea mai dură formă a propunerii, cea care ar impune obligativitatea decriptării întregului trafic de mesaje private pe platforme precum WhatsApp, Facebook Messenger, Signal sau Telegram, și stocarea continuă a acestor conversații, plus raportarea automată la poliție a oricărei „inconsistențe” detectate de algoritmi. Iar asta nu ca propunere nouă, ci prin forțarea adoptării unui prim vot în Consiliu, ignorând complet poziția deja exprimată a Parlamentului.

Conform unui raport apărut în Politico, Consiliul s-a reunit vineri tocmai pentru asta, iar fostul europarlamentar Dr. Patrick Breyer, unul dintre cei mai vocali oponenți ai Chat Control, avertizează că ce se întâmplă acum este o dublă lovitură la adresa comunicațiilor private ale cetățenilor europeni: pe de o parte încercarea de a reînvia Chat Control 1.0 pe ușa din spate, pe de altă parte negocierile finale pe Chat Control 2.0 care urmau să aibă loc luni, unde există riscul real al unor concesii majore față de pozițiile pro-supraveghere.

Acesta este motivul pentru care platforma fightchatcontrol.eu a fost relansată de urgență, ca instrument prin care cetățenii pot contacta direct reprezentanții lor în Parlament și guvernele naționale.

Revin și eu la ceva ce am mai spus și pe care îl susțin în continuare: EPP este unul dintre cele mai nocive grupuri din Parlamentul European în ceea ce privește drepturile digitale și libertățile civile. Din EPP fac parte și PNL, și UDMR, ceea ce înseamnă că reprezentanții noștri români în Parlamentul European se află exact în grupul care împinge astfel de propuneri. Poate că unii dintre ei votează diferit față de linia grupului, poate că nu, dar apartenența la un grup înseamnă și resurse, și influență, și legitimitate acordată acelui grup.

Argumentul oficial pentru Chat Control a fost întotdeauna protecția copiilor împotriva materialelor de abuz sexual online, un argument cu care e greu să nu fii de acord la nivel de principiu, dar implementarea propusă nu are cum să fie soluția. Algoritmii de detectare automată generează enorm de multe fals pozitive, adică raportează ca suspect conținut complet nevinovat, inclusiv fotografii de familie, și obligarea platformelor să spargă criptarea end-to-end înseamnă practic că nicio conversație privată nu mai e privată pentru nimeni, nici pentru jurnaliști, nici pentru activiști, nici pentru avocați, nici pentru tine și familia ta. Odată ce ușa asta e deschisă, nu o mai închizi.

Protecția reală a copiilor se poate face prin alte mijloace: investigații țintite cu mandat judecătoresc, ștergerea activă a materialelor ilegale de pe internet, mai ales de pe darknet, și investiții în siguranța prin design a platformelor, nu supraveghere în masă a 450 de milioane de europeni.

Dacă vrei să faci ceva concret în privința asta, intră pe fightchatcontrol.eu și trimite un mesaj reprezentanților tăi.