Ce se întâmplă cu Bitwarden?

Să încep de la ce se știe sigur. În februarie, Michael Crandell, CEO-ul care a condus Bitwarden din 2019, a trecut discret într-un rol de consilier. Nicio comunicare oficială din partea companiei, niciun anunț public - doar o actualizare pe LinkedIn, pe care o găseai numai dacă te apucai să cauți anume. În locul lui a venit Michael Sullivan, fost CEO la Acquia și Insightsoftware. Până aici poate părea o simplă schimbare de conducere, dar există un detaliu care schimbă cu totul perspectiva: pe profilul său de LinkedIn, Sullivan se descrie ca având experiență în „toate fațetele fuziunilor și achizițiilor, inclusiv experiență directă cu firme de private equity". Cum explică foarte bine ppb1701, ăsta nu e un om care a trecut prin câteva achiziții din întâmplare - e cineva a cărui specialitate declarată e tocmai procesul de pregătire a companiilor pentru vânzare. A supervizat o achiziție de un miliard de dolari la Acquia și o investiție de același ordin la Insightsoftware, ambele cu firme de private equity. Asta e profilul omului pe care îl angajezi când vrei să duci o companie spre un exit, nu spre o creștere organică pe termen lung.

În aprilie a plecat și CFO-ul, Stephen Morrison, înlocuit cu fostul CEO de la InVision. Kyle Spearrin, fondatorul care a construit Bitwarden din 2015 ca proiect personal tocmai pentru că se temea ce va face LogMeIn cu LastPass după ce l-a cumpărat, rămâne ca CTO. Ironia e greu de ignorat.

Pe lângă schimbările din conducere, au dispărut și niște lucruri de pe sit. Expresia „always free" nu mai apare pe pagina pentru utilizatori individuali, deși planul gratuit există încă. Mai interesant e că valorile companiei s-au schimbat: vechiul acronim GRIT însemna Gratitude, Responsibility, Inclusion și Transparency. După 4 mai, Inclusion și Transparency au fost înlocuite cu Innovation și Trust. Nicio postare nouă pe jurnal, nicio explicație - doar o editare tăcută a unui articol din 2022 semnat de Crandell, pe care nu l-au terminat nici măcar de actualizat, lăsând în același text atât valorile vechi cât și cele noi. Jan-Lukas Else rezumă situația bine: totul arată ca o pregătire pentru vânzare, iar ironia e că însuși fondatorul a pornit proiectul din cauza îngrijorărilor legate de ce a făcut LogMeIn cu LastPass după achiziție.

Kev Quirk încearcă să tempereze lucrurile și are dreptate să o facă - există o declarație a unui reprezentant Bitwarden care spune că nu caută cumpărători și că schimbările reflectă o concentrare pe scalarea afacerii. Posibil să fie adevărat. Posibil să fie și genul de comunicat pe care îl dai tocmai când lucrurile merg în direcția opusă. Greu de știut cu certitudine.

Eu folosesc Vaultwarden de ceva vreme și nu simt o presiune imediată, dar înțeleg perfect îngrijorarea celor care sunt pe Bitwarden cloud. Riscul mai subtil pentru cei care fac self-hosting e că Vaultwarden funcționează pentru că implementează API-ul serverului Bitwarden, iar clienții oficiali sunt open source - dacă oricare din aceste lucruri se schimbă sub o nouă conducere, compatibilitatea se poate rupe treptat, fără niciun anunț explicit. Clienții sunt licențiați Apache 2.0, deci un fork e posibil în cazul cel mai rău, dar e oricum o situație pe care nu ți-o dorești.

Modelul e mereu același: construiești ceva în care oamenii au încredere, ei devin dependenți de el, apoi renegociezi termenii - câte puțin, pe bucăți, fără niciun anunț mare. O schimbare de prețuri îngropată într-un anunț de funcționalități. Un CEO nou menționat doar pe LinkedIn. O pagină de valori editată pe jumătate. Dacă ești pe Bitwarden cloud și tot amâni să-ți muți vault-ul pe o instanță proprie, acum pare un moment bun să te apuci.