WriterDeck: de la T440p la HP Mini 210

Am cumpărat de curând un HP Mini 210. Un Atom N450 la 1,66 GHz, doar 1 GB de RAM și o placă grafică Intel GMA 3150 care nici pe vremea ei nu ținea piept la mare lucru. A venit cu Windows 7 instalat și, chiar dacă merge decent, nu aveam de gând să-l folosesc, urma să-i instalez o distribuție de Linux oricum.

Numai că exact lipsa asta de putere și mărimea laptopului m-au făcut să mă gândesc la el altfel. Am deja un ThinkPad T440p transformat în WriterDeck, adică un laptop dedicat exclusiv scrisului, fără nimic altceva care să-mi distragă atenția. Fără navigator, fără notificări, doar un editor de text și atât. Mi-am zis că HP Mini ăsta, cu resursele lui foarte limitate, ar fi potrivit pentru ceea ce aveam de gând să fac cu el.

Așa că am decis să repet exercițiul, dar de data asta cu o rețetă simplificată, gândită special pentru 1 GB de RAM.

De ce Alpine Linux?

Pe T440p am mers pe Debian minimal, fără mediu grafic. De data asta însă, cu doar 1 GB de RAM disponibil, fiecare megabyte contează, așa că am ales Alpine Linux, o distribuție construită pe musl libc și busybox, cu un consum de memorie incredibil de mic. Un sistem Alpine proaspăt instalat poate rula confortabil sub 100 de MB în idle, ceea ce lasă mult mai mult spațiu de manevră pe un netbook atât de modest.

Am scris imaginea pe un stick USB cu dd și am pornit laptopul de pe el, după care am rulat setup-alpine și am urmat pașii de pe ecran: layout de tastatură, hostname, rețea, disc, fus orar, user și altele. La partiționare am ales modul sys, pentru o instalare completă pe disc, fără criptare și fără LVM. Pentru acest proiect nu am nevoie de multe, iar astfel de setări nu ar fi adus niciun beneficiu real.

Prima problemă

După instalare, primul lucru pe care am vrut să-l fac a fost să adaug sudo, la fel cum aveam pe T440p. Numai că apk add sudo mi-a dat eroare, zicând că pachetul nu există. Am aflat apoi că sudo se află în depozitul community, nu în main, iar la instalare doar main e activat implicit.

Am editat fișierul /etc/apk/repositories și am decomentat linia pentru community, după care am trecut la actualizarea sistemului cu apk update și instalarea lui sudo.

Al doilea lucru pe care am vrut să-l fac a fost autentificarea automată. La fel ca pe T440p, am încercat cu agetty și --autologin, dar mi-a dat eroare pentru că /bin/agetty nu există. S-a dovedit că pachetul agetty nu vine instalat implicit pe Alpine.

Am renunțat la varianta asta și am mers pe cea nativă, fără niciun pachet suplimentar, descrisă pe wiki-ul Alpine. Am modificat linia pentru tty1 din /etc/inittab ca să folosească getty -n -l cu un script propriu pentru autentificare, care face exec /bin/login -f pe contul meu de utilizator.

Un typo care m-a dus pe drumuri greșite

La configurarea tastelor F10 și F11 pentru shutdown și reboot am dat de o problemă ciudată: bind-urile din tmux pur și simplu nu se activau, deși erau scrise corect în fișier. Am verificat sintaxa, am verificat codurile de escape trimise de taste, totul părea în regulă. Până când mi-am dat seama că salvasem fișierul cu numele .tmux.config în loc de .tmux.conf. Două litere în plus, din neatenție, și tmux nu-l citea niciodată automat la pornire. Odată redenumit corect, totul a funcționat din prima.

Am mai pierdut timp încercând să leg tastele F2 și F3 de fișierele din /sys/class/backlight/acpi_video0/ prin tmux, până mi-am dat seama că laptopul are deja taste dedicate pentru luminozitate, care funcționează nativ, fără niciun script.

Pornirea automată a jurnalului

Ultimul pas a fost să fac exact ce aveam pe T440p: la pornire, sistemul să deschidă direct tmux cu jurnalul meu în micro, fără nicio apăsare de tastă suplimentară. Pe T440p rețeta stătea în .bashrc, dar aici nu a mers, pentru că shell-ul implicit pe Alpine e sh, adică ash din busybox, nu bash. Iar ash nu citește .bashrc, citește doar .profile. Așa că am mutat comanda acolo, condiționată să pornească doar dacă sunt pe tty1, ca să nu se declanșeze și pe o sesiune SSH din greșeală.

La prima pornire am dat peste o eroare de la micro, ceva legat de settings.json invalid. Editasem fișierul de configurare la un moment dat și pierdusem acoladele care delimitează obiectul JSON, rămăsesem doar cu cele două linii pentru softwrap și wordwrap. Am corectat rapid și problema a dispărut.

La final

La final am un HP Mini 210 complet funcțional ca WriterDeck: Alpine Linux instalat, sudo configurat, SSH pornit pentru transfer de fișiere, tastatură română, autologin pe tty1, tmux cu status bar care arată bateria și ora, taste rapide pentru shutdown și reboot, luminozitate nativă și micro care deschide automat fișierul jurnal.txt, cu word wrap activat, gata de scris. Puteți găsi toate articolele mele despre WriterDeck aici.

Fișierul jurnal.txt l-am mutat de pe T440p pur și simplu cu comanda scp.

La resurse consumate, sistemul stă foarte bine: cu tot ce am instalat și pornit, HP Mini 210 folosește undeva la 93-100 MB din cele 1 GB RAM, adică sub 11%. Rămâne multă memorie RAM pentru un editor de text , exact ce mi-am dorit de la un WriterDeck.

Dincolo de partea tehnică, HP Mini chiar se potrivește pentru rolul de WriterDeck, tocmai pentru că e mic. Poate fi luat oriunde fără să ocupe prea mult loc. Ce nu mă așteptam a fost greutatea: pentru un netbook atât de compact, e destul de greu, mult mai greu decât m-aș fi așteptat.

Un lucru pe care nu-l pot trece cu vederea e tastatura. Comparativ cu T440p, tastarea pe HP Mini nu se compară deloc, tastele sunt mult mai mici și mai puțin plăcute la scris, iar tastatura de la T440p rămâne net superioară.

Practic am reușit să repet experiența de pe T440p, dar pe un hardware mult mai modest, ceea ce mă face să cred că un WriterDeck chiar nu are nevoie de resurse mari ca să fie plăcut de folosit. Uneori limitările astea te obligă să găsești soluții mai simple, iar rezultatul e la fel de mulțumitor.

T440p nu îl voi pensiona, urmează să treacă la o treabă mai grea: voi testa pe el diverse sisteme de operare, printre care CachyOS cu Niri și Hyprland, și OpenMandriva.

#blaugust2026