Internetul este mort sau nu?

În ultimele luni se tot vorbește despre moartea internetului, despre internetul mic, internetul liber, indieweb, open web și multe alte nume de acest fel.

Este adevărat că a fost o perioadă când internetul a fost aproape de moarte și aici mă refer la faptul că toată lumea s-a adunat pe rețelele de socializare și a părăsit blog-urile, forumurile și alte genuri de site-uri. Dar de câțiva ani partea aceasta de internet care se credea moartă a început să reînvie, să fie din nou activă.

Au început să apară blog-uri, grădini digitale, forumuri, fediverse și tot felul de comunități, chiar și companiile au început să își facă propriile site-uri și să renunțe la conturile de socializare - companiile nu au renunțat cu totul la aceste conturi, dar nu se mai axează așa tare pe ele, cel puțin nu toate.

Din păcate în România nu este așa, românii încă se înghesuie pe rețelele de socializare și firmele care vând online se duc spre huburi ca eMag, Trendyol și așa mai departe. Românii și România încă nu văd că lumea a început să revină la vechiul internet și că nu mai merge așa bine internetul modern, închis și centralizat.

Străinii care scriu despre internetul mort cred că, la fel ca mine, au început să vadă/citească articole care apar în fediverse, indieweb, internetul mic/vechi/mort sau cum vreți să îi spuneți pentru că are n nume, și încet observă că nu este așa.

O parte din vină o are și presa din domeniu care promovează acest lucru, cum că internetul se învârte doar în cercul rețelelor de socializare comerciale, închise - mă repet, nu este așa. Internetul este plin de viață și, da, este adevărat, nu este așa plin de viață cum a fost înainte de Facebook, X, Google etc., dar încet, încet își revine.

Protocoalele din spatele vechiului internet nu au dispărut, încă sunt folosite inclusiv de marile rețele de socializare și marile hub-uri de magazine. RSS, OAuth, ISO, Ethernet, XML, PNG, WebM, CSS și multe alte protocoale sunt folosite de internetul închis, comercial. Toate acestea sunt bazate pe protocoale și programe open source și open standard.

Este vremea ca și voi să participați la creșterea vechiului internet, este vremea să folosiți forumuri, să vă faceți un blog sau o grădină digitală, începeți să folosiți alternative la ceea ce folosiți de obicei. Știu, este greu la început pentru că sunteți obișnuiți și comoditatea nu vă lasă să faceți altceva, știu că aveți mulți prieteni pe Facebook, X și așa mai departe - dar adevărul este că chiar vă sunt prieteni acei oameni.

Am întâlnit oameni faini în online și nu i-am găsit pe Facebook, X, WhatsApp etc. I-am întâlnit în comunitatea de Linux, pe bloguri care se credeau moarte, pe internetul mic care se crede că este mort.

#blaugust2026