De la o casetă de direcție evaporată la probleme rezolvate

În urmă cu două săptămâni am scris că mi s-a stricat caseta de direcție și că cea comandată a dispărut. Astăzi am fost după mașină și mă bucur tare mult că am mașină din nou 🙂

Povestea este un pic cam lungă, dar o scurtez eu cum știu 🙂

În data de 22 iulie 2026 mi s-a stricat caseta de direcție în timp ce eram pe autostradă și veneam acasă de la serviciu. Am auzit ceva, dar nu am fost sigur, pentru că mergea muzica, și nici la volan nu am simțit prea tare, pentru că nu tot timpul mergea greu - uleiul nu se scursese de tot.

În după-amiaza zilei de 22 iulie am început să simt cum trebuie că volanul și direcția merg greu - uleiul se scursese cu totul. Bănuiala mea a fost că s-a stricat caseta de direcție, mai ales că știam că este una SH și nu una nouă. În urmă cu 4 ani, când am cumpărat mașina, am schimbat caseta de direcție și, din păcate, service-ul auto la care a fost mașina nu a găsit una nouă în acea vreme.

A doua zi, 23 iulie 2026, am fost la un service pe care nu îl recomand și mă bucur tare mult că nu era nimeni la recepție - după câteva minute de așteptare am plecat de acolo și m-am oprit pe strada mea, la un service mic, într-un garaj.

După-amiază, tot în data de 23, am fost la constatare și mi-au spus exact ce bănuiam eu. Caseta de direcție s-a dus cu totul, au căutat o casetă și au comandat-o, iar programarea pentru schimbare s-a făcut pe data de 28 iulie 2026.

Între timp, caseta comandată a dispărut - nu mai apărea în calculator - iar comanda s-a amânat, deci s-a amânat și reparația. Altă casetă nu s-a mai comandat, pentru că mecanicul a spus că ce se găsea în acel moment nu era bun, deși era mai scump.

Să vă spun prețurile așa, în mare, că nici eu nu le mai știu exact, înainte să trec mai departe cu povestea 🙂

prima casetă a fost 2200 sau 2400 de lei, recondiționată

cele pe care nu le-a comandat, pentru că erau proaste, costau: 3400-3600 de lei, respectiv 5000 de lei

Am rămas înțeles cu mecanicul că se mai uită el, mai trec eu pe acolo sau dau un telefon. Pe data de 3 august am fost la service, iar mecanicul a găsit caseta de care aveam nevoie și a comandat-o - de data asta a și venit.

Vineri, 7 august, la ora 09:00, am avut programarea, dar eu am lăsat mașina la ora 08:55 și speram ca până la ora închiderii mașina să fie gata. Din păcate, nu a fost așa. Pe la amiază m-a sunat și mi-a spus că caseta de direcție e bună, dar nu se potrivește - venea cu ceva ce eu nu am la mașină. A căutat altă casetă recondiționată, la 1700-1800 de lei, destul de bună, dar din păcate a fost la fel ca prima. Până la urmă a găsit o casetă de direcție SH la 700 de lei, care a fost exact ce aveam nevoie pentru mașină.

Problema nu s-a oprit doar la caseta de direcție. A mai trebuit schimbul de ulei și de filtre, a mai fost o problemă la un senzor de nivel de ulei, s-a schimbat pompa de apă suplimentară, antigelul, uleiul de servodirecție și un șurub de la dublul scut.

Prețul a tot crescut, dar asta nu e o problemă - mă bucur că s-au rezolvat toate problemele apărute.

Știu că vreți să știți cât m-a costat totul 🙂 Suma finală a fost de 4437 de lei. Mai sunt câteva lucruri de făcut, dar nu știu încă exact când 🙂