Debian împlinește 33 de ani

Astăzi, 16 august, Debian marchează 33 de ani de existență - o cifră care spune mai mult decât orice altceva despre cât de bine a îmbătrânit acest proiect.

Totul a început în 1993, când Ian Murdock, pe atunci student la Universitatea Purdue, a anunțat că vrea să construiască o nouă distribuție Linux. A numit-o Debian - un portmanteau format din „Deb”, de la numele prietenei sale de atunci, Debra Lynn, și „Ian”, propriul său prenume. Nu era puțin lucru - la momentul acela, ideea de „distribuție” Linux era încă nouă și, pentru mulți, probabil un demers cel puțin neobișnuit.

Murdock nu voia doar să adune pachete laolaltă și să le livreze utilizatorilor. Prin ceea ce mai târziu a devenit Manifestul Debian, și-a propus un sistem de operare bazat pe Linux, întreținut cu grijă și dezvoltat cu implicarea utilizatorilor și a comunității software liber. Principiile GNU și spiritul deschis al Linux-ului urmau să ghideze tot procesul.

Primele versiuni experimentale au apărut chiar în 1993, iar în iunie 1996 a fost lansată Debian 1.1 „Buzz” - prima versiune oficială stabilă, cu 474 de pachete și suport pentru nucleul Linux 2.0. Tot atunci a fost introdus și dpkg, managerul de pachete care stă la baza întregului ecosistem Debian până azi. Doi ani mai târziu, Debian 2.1 „Slink” a adus apt, instrumentul care a schimbat fundamental modul în care utilizatorii Linux instalează și gestionează programele - o inovație care a influențat zeci de distribuții ulterioare.

Creșterea a fost constantă și vizibilă: dacă în 1996 distribuția număra câteva sute de pachete și câteva zeci de contribuitori, până în 2002, odată cu lansarea Debian 3.0 „Woody”, ajunsese la peste 8.500 de pachete binare menținute de mai mult de 900 de dezvoltatori. Același an a marcat și primul DebConf, conferința anuală a comunității, care s-a transformat ea însăși într-o tradiție longevivă. În 2005, Debian 3.1 „Sarge” a adus un modul de instalare complet nou, suport pentru aproape 40 de limbi și o creștere masivă a numărului de pachete - inclusiv Firefox și suita OpenOffice. O altă schimbare semnificativă a venit în 2015, odată cu Debian 8 „Jessie”, care a înlocuit vechiul sistem de inițializare sysvinit cu systemd - o decizie controversată în comunitate, dar care reflecta maturitatea proiectului și capacitatea sa de a evolua chiar și atunci când schimbările sunt dificile.

Trei decenii și ceva mai târziu, Debian nu mai e doar o distribuție - e un reper. Ecosistemul de pachete și infrastructura aferentă stau la baza unei întregi familii de distribuții derivate - Ubuntu, Linux Mint, și alte câteva sute de proiecte - iar Debian acoperă în continuare desktop-uri, servere, medii cloud, dispozitive embedded și tot felul de alte sisteme.

Ceea ce e remarcabil nu e doar longevitatea, ci și fidelitatea față de viziunea inițială. Debian a rămas în esență o distribuție condusă de comunitate, nu de interesele comerciale ale unei singure companii - și tocmai asta i-a permis să rămână o forță semnificativă în lumea Linux, în ciuda schimbărilor majore din ultimii treizeci de ani.

Am folosit și eu Debian la un moment dat, în perioada în care experimentam cu tot felul de distribuții - ceea ce azi s-ar numi distrohopping. Am trecut și prin Debian stable, și prin Debian Testing, căutând un echilibru între stabilitate și noutate. Debian stable și-a câștigat pe bună dreptate reputația de distribuție de încredere - e genul de sistem pe care îl instalezi și uiți că există, în sensul bun al cuvântului. Problema cu care m-am lovit, și pe care mulți utilizatori o menționează, este că această stabilitate are un preț: versiunile pachetelor rămân deliberat în urmă față de upstream. Dacă ai nevoie de cele mai recente versiuni ale programelor pe care le folosești zilnic, Debian stable poate deveni frustrant. Debian Testing rezolvă parțial această problemă, dar îți cere mai multă atenție și toleranță față de eventualele asperități. Până la urmă am ales altceva - dar am rămas cu respect pentru ce reprezintă Debian și pentru comunitatea care îl construiește de 33 de ani.

În fiecare an, pe 16 august, comunitățile locale din întreaga lume marchează Ziua Debian - întâlniri informale, prezentări, sesiuni de instalare sau pur și simplu ocazii de a sta de vorbă cu alți oameni care folosesc sau contribuie la proiect. La această aniversare, cel puțin 19 astfel de evenimente vor avea loc pe trei continente. Mi-ar plăcea să văd și în România astfel de întâlniri - nu neapărat ceva grandios, ci exact ce face Debian Day în rest: un grup de oameni care se adună în jurul unui subiect comun. Poate că e o idee pentru viitor.

La mulți ani, Debian!