Internetul pe care l-am uitat

Internetul pe care îl folosim astăzi arată complet diferit față de ce a fost gândit la început. Nu din punct de vedere tehnic, ci din punct de vedere al modului în care îl consumăm. Undeva pe parcurs am renunțat la o grămadă de lucruri bune în favoarea comodității oferite de câteva companii mari, iar acum suntem atât de obișnuiți cu asta încât nici nu ne mai punem întrebări.

Protocoalele care stau la baza internetului - RSS, e-mail, IRC, XMPP și altele - sunt descentralizate din construcție. Nu aparțin nimănui, nu sunt controlate de nicio companie și au apărut odată cu internetul însuși. Pe ele se bazează practic tot ce există online, direct sau indirect. Și totuși, în loc să le folosim la potențialul lor, preferăm să ne petrecem timpul pe platforme centralizate care ne colectează datele și ne vând mai departe.

Hai să luăm RSS-ul ca exemplu. Este unul dintre cele mai simple și mai utile lucruri din internet și aproape nimeni nu îl mai folosește conștient, deși există peste tot. Dacă urmărești un jurnal, un canal video sau orice altceva care publică conținut periodic, RSS-ul îți permite să primești tot ce apare nou într-un singur loc, fără să îți faci cont nicăieri și fără să dai nimănui datele tale. Pașii sunt simpli: copiezi legătura RSS și o adaugi într-un client RSS. Atât. Este mai puțin complicat decât să îți faci un cont pe YouTube, să te autentifici, să cauți un canal și să te abonezi - și pe deasupra ai și confidențialitate.

Același lucru este valabil pentru e-mail. Comunicarea prin e-mail este descentralizată, funcționează între orice furnizori și nu depinde de o singură companie. Și IRC-ul și XMPP-ul sunt la fel - protocoale deschise, care există de zeci de ani și funcționează perfect. Nu sunt moderne, nu au interfețe colorate și nu îți trimit notificări la orice mișcare, dar asta este și avantajul lor.

Înțeleg că Reddit, Discord, YouTube, TikTok, Facebook și restul sunt populare și comode. Dar comoditatea aceea vine cu un preț pe care îl plătești fără să îți dai seama. Fiecare clic, fiecare căutare, fiecare minut petrecut pe platformele astea este înregistrat, analizat și folosit pentru a-ți construi un profil cât mai detaliat. Și știu că răspunsul clasic la asta este „nu am nimic de ascuns". Dar aceeași persoană care zice asta închide ușa de acasă cu cheia seara, trage draperia să nu se vadă înăuntru și nu lasă pe oricine să îi citească mesajele. Teoretic și practic este același lucru - confidențialitatea nu înseamnă că ai ceva de ascuns, ci că unele lucruri sunt ale tale și atât.

Și nu vreau să spun că trebuie să renunți la tot dintr-odată sau că alternativele sunt perfecte. Lemmy, de exemplu, nu este la nivelul lui Reddit în ce privește volumul de conținut și comunitate - dar asta nu se rezolvă stând pe Reddit. Se rezolvă dacă tot mai mulți oameni își fac cont pe instanțe de Lemmy, dacă susțin financiar proiectul și dacă îl promovează în loc să trimită postările de pe Reddit. Și așa este cu orice altă platformă.

ActivityPub este un protocol relativ nou care stă la baza unor platforme ca Mastodon, Pixelfed sau chiar Lemmy. Ideea din spate este că poți să ai cont pe o instanță și să interacționezi cu utilizatori de pe alte instanțe, fără să fii legat de o singură companie sau server. Este exact filozofia internetului descentralizat aplicată la rețelele sociale, și funcționează.

Dacă ești din România și vrei să începi de undeva, sunt câteva servicii pe care le poți folosi chiar acum. Pentru Mastodon există mstdn.ro și social.5th.ro, două instanțe românești unde poți să îți faci cont. Pentru comunicare în timp real există Matrix, pe care îl poți accesa direct din navigator la chat.linuxromania.ro sau prin orice client Matrix compatibil - camera comunității Linux România este la #linuxromania:linuxromania.ro. Dacă vrei să scrii și să publici ceva, write.linuxromania.ro este o instanță de WriteFreely, o platformă de blogging federată și simplă.

Iar dacă IRC-ul îți sună familiar sau vrei să îl descoperi, în România există două rețele active: DesireNet, cu servere la irc.desirenet.org, apropo.desirenet.org, romania.desirenet.org și londra.desirenet.org, și RomaniaChat la irc.romaniachat.eu pe portul 6667.

Nu cer nimănui să facă o revoluție. Dar dacă data viitoare când vrei să urmărești un jurnal sau un canal video cauți și legătura de RSS în loc să îți faci al nouălea cont pe o platformă, sau dacă promovezi o alternativă descentralizată măcar o dată, deja e ceva. Internetul arată cum arată pentru că oamenii îl folosesc cum îl folosesc - și asta se poate schimba, câte un pas mic la un moment dat.