Google vrea să decidă de pe ce telefon ai voie să navighezi pe net

Dacă folosești un telefon Android fără serviciile Google sau cu un sistem de operare axat pe confidențialitate, există șanse mari să nu mai poți accesa o bună parte din internet în viitorul apropiat - și asta nu e o glumă sau un scenariu ipotetic, ci ceva care se întâmplă deja.

Google a anunțat la Cloud Next, evenimentul lor din 22-23 aprilie 2026, o nouă platformă numită „Cloud Fraud Defense”, prezentată ca evoluția naturală a sistemului reCAPTCHA pe care îl știm cu toții. Știi, acele teste clasice în care trebuia să bifezi că nu ești robot sau să identifici semafoarele și mașinile din imagini. Ei bine, noul sistem poate înlocui toată această logică cu o verificare prin cod QR, iar tocmai aici apare problema.

Ca să scanezi codul QR și să dovedești că „ești om”, ai nevoie fie de Google Play Services pe Android, fie de un iPhone suficient de modern care să suporte mecanismele de atestare Apple. Asta înseamnă că utilizatorii de GrapheneOS, CalyxOS, /e/OS sau orice alt sistem Android care elimină intenționat serviciile Google sunt pur și simplu blocați - nu pot completa verificarea și nu mai pot accesa siturile protejate de reCAPTCHA. Și reCAPTCHA e peste tot pe internet, nu pe două-trei situri marginale.

Proiectul GrapheneOS, recomandat inclusiv de Electronic Frontier Foundation pentru utilizatorii care au nevoie de securitate serioasă, a explicat că această schimbare face parte dintr-o mișcare mai amplă a industriei spre ceea ce se numește „hardware-based attestation” - adică verificarea faptului că rulezi hardware și program aprobat de producător înainte să ți se permită accesul la un serviciu online. Atât Google cu Play Integrity API, cât și Apple cu App Attest construiesc treptat sisteme prin care siturile și aplicațiile pot verifica dacă dispozitivul tău îndeplinește anumite criterii înainte să îți dea voie să intri.

Și serviciul de stocare MEGA a atras atenția că utilizatorii fără un „dispozitiv certificat” nu mai pot finaliza verificarea prin codul QR, avertizând totodată că Google ar putea elimina în viitor și metodele de rezervă care mai există acum - acele iconițe mici de sub promptul de verificare prin care poți alege o cale alternativă.

Ce mi se pare cel mai interesant este că GrapheneOS leagă direct această nouă verificare reCAPTCHA de propunerea Web Environment Integrity pe care Google a lansat-o în 2023 și a abandonat-o rapid după ce a primit critici masive din partea dezvoltatorilor de navigatoare, a organizațiilor de confidențialitate și a grupurilor de standardizare a internetului. Ideea de atunci era să introducă în navigator un API care să verifice dacă dispozitivul și mediul de navigare îndeplinesc anumite cerințe de „încredere” stabilite de Google. A căzut sub presiunea publică, dar se pare că același obiectiv se atinge acum indirect, prin verificările de dispozitiv din reCAPTCHA.

Practic, dacă ești jurnalist, activist, avocat sau pur și simplu un om care a ales conștient să nu folosească serviciile Google pe telefon, ești tratat implicit ca suspect. Sistemul nu distinge între un bot și un om care a ales GrapheneOS tocmai pentru că vrea mai multă siguranță - îi pune în același coș și îi blochează pe amândoi. Și ca o ironie destul de amară, Play Integrity blochează GrapheneOS chiar dacă acesta e un sistem de operare cu un nivel de securitate superior multor telefoane Android certificate, care poate că nici nu mai primesc actualizări de securitate de ani de zile.

Google prezintă toată această poveste ca pe o îmbunătățire a luptei împotriva fraudei și a roboților, ceea ce nu e neapărat fals - dar efectul colateral e că un gigant privat ajunge să decidă de pe ce dispozitiv și cu ce programe ai voie să navighezi pe internet. Iar asta e o problemă mult mai mare decât câțiva utilizatori de nișă care nu pot accesa un formular de contact.

Internetul deschis înseamnă că oricine, de pe orice dispozitiv și cu orice navigator, poate accesa informația. Dacă accesul devine condiționat de aprobarea Google sau Apple, nu mai vorbim de un internet deschis - vorbim de o rețea privată cu reguli stabilite de două corporații.